DELEGIRANA UREDBA KOMISIJE (EU) 2022/1357

оd 25. svibnja 2022.

o izmjeni Uredbe (EU) 2019/1241 Europskog parlamenta i Vijeća u pogledu velike kapice (Pecten maximus) u kanalu La Manche

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (1), a posebno njezin članak 15. stavak 2.,

budući da:

(1) U Prilogu VI. Uredbi (EU) 2019/1241 predviđene su posebne odredbe o tehničkim mjerama koje su utvrđene na regionalnoj razini za sjeverozapadne vode.

(2) Belgija, Irska, Francuska, Nizozemska i Španjolska („dotične države članice”) imaju izravan upravljački interes u ribarstvu u kanalu La Manche. U skladu s člankom 15. stavkom 3. Uredbe (EU) 2019/1241 dotične države članice Komisiji su 30. travnja 2021. dostavile zajedničku preporuku za delegirani akt. Dotične države članice poslale su zajedničku preporuku Savjetodavnom vijeću za sjeverozapadne vode na savjetovanje.

(3) U zajedničkoj preporuci koju su dostavile dotične države članice u pogledu velike kapice (Pecten maximus) u kanalu La Manche predlaže se uvođenje područja za oporavak stoka u vodama Unije u zoni ICES-a 7d južno od geografske širine 49° 42′ S sve do granice francuskih teritorijalnih voda i uvođenje razdoblja zabrane ribolova u vodama Unije u zonama ICES-a 7d i 7e.

(4) Unija i Ujedinjena Kraljevina održale su u ljeto 2021. rasprave u cilju postizanja ad hoc dogovora o razdobljima zabrane ribolova za veliku kapicu za 2021. Ta su se razdoblja zabrane temeljila na mjerama predloženima u zajedničkoj preporuci koju su dotične države članice dostavile 30. travnja 2021. Stoga je dogovoren obostrano zadovoljavajući pristup na temelju kojeg su Unija i Ujedinjena Kraljevina poštovale razdoblja zabrane ribolova velike kapice u kanalu La Manche od kolovoza do listopada 2021.

(5) S obzirom na to da se u zajedničkoj preporuci predlažu izmjene Priloga VI. Uredbi (EU) 2019/1241, ova Delegirana uredba ima za cilj uključiti odredbe koje su zatražile dotične države članice u jedan akt.

(6) Mjere uključene u ovu Uredbu ocijenjene su u skladu s člankom 15. Uredbe (EU) 2019/1241. Dotične države članice dostavile su dokaze da su prijedlozi u skladu s člankom 15. stavkom 4. Uredbe (EU) 2019/1241.

(7) Savjetovanje sa Stručnom skupinom za ribarstvo i akvakulturu provedeno je pisanim postupkom.

(8) Znanstveni, tehnički i gospodarski odbor za ribarstvo (STECF) analizirao je i pozitivno ocijenio dokaze koje su dostavile dotične države članice. Zaključio je (2) da zabrana ribolova velike kapice u određenom razdoblju za sve flote čini važan korak naprijed i u skladu je sa zaključcima STECF-a (3). STECF je nadalje zaključio da će produljeno razdoblje zabrane (od 15. svibnja do 15. listopada) u istočnom dijelu kanala La Manche južno od geografske širine 49° 42′ S vjerojatno povoljno utjecati na biomasu stoka. Osim toga, STECF je naveo da, iako je zabrana za ostatak područja zona ICES-a 7d i 7e (od 15. svibnja do 30. rujna) nešto kraća od zabrane za Baie de Seine, ta će mjera vjerojatno biti korisna s obzirom na to da se primjenjuje na sve flote. Stoga bi predložene mjere trebalo uvrstiti u ovu Uredbu.

(9) Mjerama iz ove Uredbe koje se primjenjuju na vode Unije ostvaruju se ciljevi iz članka 494. stavaka 1. i 2. Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane („Sporazum”) te se uzimaju u obzir načela iz članka 494. stavka 3. tog sporazuma. Njima se ne dovode u pitanje mjere koje se primjenjuju u vodama Ujedinjene Kraljevine.

(10) Budući da mjere predviđene ovom Uredbom izravno utječu na planiranje ribolovne sezone plovila Unije i na s tim povezane gospodarske aktivnosti, ova bi Uredba trebala stupiti na snagu sljedećeg dana od dana objave,

DONIJELA JE OVU UREDBU:

Članak 1. Uredba (EU) 2019/1241 mijenja se u skladu s Prilogom ovoj Uredbi.

Članak 2. Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 25. svibnja 2022. Za Komisiju Predsjednica Ursula VON DER LEYEN

(1) SL L 198, 25.7.2019., str. 105.

(2) Znanstveni, tehnički i gospodarski odbor za ribarstvo (STECF) – Evaluation of Joint Recommendations on the Landing Obligation and on the Technical Measures Regulation (Evaluacija zajedničkih preporuka u pogledu obveze iskrcavanja i Uredbe o tehničkim mjerama) (STECF-21-05). EUR 28359 EN, Ured za publikacije Europske unije, Luxembourg, 2021., ISBN 978-92-76-40593-1, doi:10.2760/83668, JRC126128.

(3) Znanstveni, tehnički i gospodarski odbor za ribarstvo (STECF) – Izvješće s 52. plenarnog sastanka (PLEN-16-02). Ured za publikacije Europske unije, Luxembourg; EUR 28106 HR; doi:10.2788/6958.